पाएं अपने शहर की ताज़ा ख़बरें और फ्री ई-पेपरडाउनलोड करें
समय पर उपचार नहीं मिलने के कारण मंगलवार दोपहर को राममंदिर के पास अभिभाषक की मौत को लेकर जिला अभिभाषक संघ ने एसडीएम को ज्ञापन सौंप कर मेडिकल कॉलेज के डीन और निजी अस्पताल के संचालक पर आपराधिक प्रकरण दर्ज कर दंडित करने की मांग की है। एसडीएम ने कार्रवाई का आश्वासन दिया है।
मंगलवार को अभिभाषक सुरेश डागर की तबीयत खराब होने पर परिजन ने निजी चिकित्सक को दिखाया था। सीटी स्कैन की रिपोर्ट देखकर चिकित्सक ने उन्हें मेडिकल कॉलेज भर्ती कराने की सलाह दी थी। छोटा भाई अनिल और मां उन्हें मेडिकल कॉलेज ले गए। करीब ढाई घंटे तक इंतजार किया परंतु उनका न इलाज हुआ न भर्ती किया। बाद में उन्हें आयुष ग्राम ले गए वहां भी जगह नहीं मिली। मां और अनिल उन्हें काटजू नगर नर्सिंग होम ले जा रहे थे। रास्ते में राम मंदिर के पास बाइक पर ही मौत हो गई।
घटना पर आक्रोश जताते हुए जिला अभिभाषक संघ ने बुधवार को मेडिकल कॉलेज के डीन डॉ. जितेंद्र गुप्ता और आयुष अस्पताल के डॉ. राजेश शर्मा पर कार्रवाई की मांग करते हुए ज्ञापन सौंपा। जिला अभिभाषक संघ सचिव प्रकाशराव पंवार, उपाध्यक्ष राजीव ऊबी, वरिष्ठ अभिभाषक आशुतोष अवस्थी, शैलेंद्र राठौड़, कमल उपाध्याय द्वारा सौंपे गए ज्ञापन में बताया है कि अधिवक्ता संघ के सदस्य सुरेश डागर को लेकर उनके भाई और माताजी मेडिकल काॅलेज गए जहां ढाई घंटे बिठाया जबकि उनका ऑक्सीजन लेवल लगातार कम हो रहा था।
परिजन उन्हें आयुष अस्पताल ले गए। गंभीर हालत के बावजूद मेडिकल कॉलेज और निजी अस्पताल में न उन्हें भर्ती किया न आपातकालीन चिकित्सा सुविधा प्रदान की। गैर जिम्मेदाराना रवैये के कारण अभिभाषक का निधन हुआ है। मेडिकल कालेज के डीन डॉ. गुप्ता तथा आयुष अस्पताल के डॉ. राजेश शर्मा के खिलाफ कड़ी कार्रवाई की जाए।
विधायक पांडेय ने बाइक पर वकील की मौत की घटना सीएम को बताई
जावरा, विधायक डॉ. राजेंद्र पांडेय ने बुधवार को अस्पताल के कोविड वार्ड की व्यवस्थाएं देखी। कुछ सामान्य मरीजों ने शिकायत की कि कोविड के चक्कर में उनका चेकअप नहीं किया जा रहा। विधायक ने डॉक्टरों से बात कर चेकअप करवाया। ऑक्सीजन प्लांट के लिए बन रहे स्ट्रक्चर का निरीक्षण किया। विधायक डॉ. पांडेय ने मुख्यमंत्री सेे फोन पर बात की। अस्पताल व कोविड केयर सेंटर की जानकारी दी।
रतलाम मेडिकल कॉलेज में एक अभिभाषक को भर्ती नहीं करने और बाइक पर उसकी मौत होने के मामले में अवगत कराया। सीएम ने नाराजगी जाहिर की और कहा कि कोई भी अस्पताल किसी भी मरीज को भर्ती करने से मना नहीं कर सकता है। बेड नहीं है तो भी जहां जगह मिले वहां भर्ती कर इलाज दें।
इसके लिए प्रदेशभर में वे दिशा-निर्देश जारी करेंगे। सीएम से जावरा के लिए रेमडेसिविर व ऑक्सीजन की आपूर्ति की मांग की। पांडेय विधायक निधि से 77 लाख की स्वीकृति दे चुके हैं। ऑक्सीजन प्लांट व अन्य व्यवस्था के लिए जनसहयोग से 60 लाख रोगी कल्याण समिति को मिले हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn